બુધવારના રોજ દેશની સહકારી ક્ષેત્રની સૌથી મોટી ગણાતી બારડોલી સુગર ફેક્ટરીની મોટીફળોદ ઝોનમાં પેટા ચૂંટણી યોજાનાર છે. ત્રિપાંખિયા જંગમાં સુરત જિલ્લા પંચાયતના પ્રમુખ અને ભાજપાના અગ્રણી સુરેશ પટેલે ઉમેદવારી નોધાવી છે. તો સામે બારડોલી તાલુકા ભાજપા પ્રમુખ અને બારડોલી સુગરના ઉપપ્રમુખ ભાવેશ પટેલ તેમજ બારડોલી સુગરના પ્રમુખ રમણભાઈ પટેલ અને બોર્ડની ટીમે સર્વાનુમતે મોટી ફળોદના અગ્રણી અનિલ ઉર્ફે કેતન પટેલે સમર્થન આપ્યું છે. આ ઉપરાંત કંટાળીના ધવલ પટેલ પણ મેદાનમાં છે. સમાધાનની તમામ પ્રક્રિયા નિષ્ફળ રહ્યા બાદ આખરે ચૂંટણી નક્કી થઈ હતી. આ પ્રતિષ્ઠાના જંગમાં મોટી ફળોદ ઝોનમાં 25 ગામોનો સમાવેશ થાય છે. જેમાં 570 મતદારો છે. સૂત્રોના જણાવ્યા મુજબ અંદાજિત 277 મતદારો અહીં હાજર છે. જ્યારે આ ચૂંટણી રસાકસીનો માહોલ સર્જાયો અને ભાજપના દિગ્ગજો વચ્ચે ચૂંટણી નક્કી થઈ હોય એનઆરઆઇ મતદારો પણ ચૂંટણીમાં ભાગ લેવા મોટી સંખ્યામાં આવી પહોંચ્યા હોવાનું જાણવા મળ્યું છે. આ ચૂંટણીના પરિણામ પર આ મતદારો અસર કરે તેવી શક્યતા પણ છે. ચૂંટણીમાં એક તરફ સુગર ફેક્ટરીના સંચાલકો એકરાગીતા સાથે અનિલ પટેલને સમર્થન આપી રહ્યા છે તો સુરેશ પટેલને જિતાડવા માટે ભાજપના આગેવાનો મેદાનમાં ઉતાર્યા છે. જેને લઈ આ ચૂંટણી સહકારી નહીં પરંતુ રાજકીય હોય તેવી સ્થિતિનું નિર્માણ થયુ છે.સમગ્ર દક્ષિણ ગુજરાતના સહકારી અને રાજકીય સમીકરણો આ ચૂંટણીના પરિણામ બાદ બદલાશે એ નક્કી થઈ ગયું છે.